NARIADENIE KOMISIE (ES) č. 776/2009
z 26. augusta 2009,
ktorým sa mení a dopĺňa nariadenie (ES) č. 924/2008, ktorým sa stanovuje množstvový limit na vývoz cukru a izoglukózy mimo kvóty do konca hospodárskeho roku 2008/2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 61 písm. d) prvý odsek v spojení s článkom 4,
keďže:
(1)
V súlade s článkom 61 prvým odsekom písm. d) nariadenia (ES) č. 1234/2007 sa množstvo cukru vyrobeného počas hospodárskeho roka, ktoré presahuje kvótu uvedenú v článku 56 uvedeného nariadenia, môže vyviezť len v rozsahu množstvového limitu, ktorý je potrebné stanoviť.
(2)
Podrobné pravidlá vývozu mimo kvóty, najmä pokiaľ ide o vydávanie vývozných povolení, sú ustanovené v nariadení Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2). Množstvový limit by sa však mal stanoviť na každý hospodársky rok s ohľadom na prípadné príležitosti na vývozných trhoch.
(3)
Nariadením Komisie (ES) č. 924/2008 (3) sa na hospodársky rok 2008/2009 ustanovil množstvový limit na vývoz cukru mimo kvóty vo výške 650 000 ton. Predložené žiadosti o vývozné povolenia na cukor mimo kvóty dosiahli množstvo ustanovené v uvedenom nariadení.
(4)
Skutočnosť, že stanovený množstvový limit sa dosiahol tri mesiace pred koncom hospodárskeho roka 2008/2009, svedčí o značnom záujme výrobcov cukru v Spoločenstve o vývoz cukru mimo kvóty. V snahe zabezpečiť výrobcom cukru v Spoločenstve, aby mohli pokračovať v zásobovaní svojich ustálených tradičných trhov a aby mohli súčasne využiť nové trhové príležitosti, by bolo vhodné zvýšiť množstvový limit stanovený na vývoz mimo kvóty na hospodársky rok 2008/2009. Na základe doteraz predložených žiadostí a vzhľadom na potrebu predĺžiť platnosť vývozných povolení na tri mesiace možno odhadovať, že zvýšenie o 300 000 ton by malo postačovať na zabezpečenie kontinuity obchodných tokov pre vývozy cukru mimo kvóty zo Spoločenstva.
(5)
V súlade s článkom 8a nariadenia (ES) č. 951/2006 sú vývozné povolenia vydané na vývozy cukru mimo kvóty platné od skutočného dňa vydania do 30. septembra hospodárskeho roka, na ktorý sa vývozné povolenie vydalo. Takéto obmedzenie by však spôsobilo značné problémy vývozcom a zbytočné prerušenie obchodu s cukrom na konci hospodárskeho roka. Z uvedeného dôvodu by bolo vhodné, aby sa vývozy umožnili aj po 30. septembri 2009 a to takým spôsobom, že platnosť vývozných povolení sa stanoví na tri mesiace.
(6)
Nariadenie (ES) č. 924/2008 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 924/2008 sa mení a dopĺňa takto:
1.
V článku 1 sa odsek 1 nahrádza takto:
„1. Na hospodársky rok 2008/2009, od 1. októbra 2008 do 30. septembra 2009, sa množstvový limit podľa článku 61 prvého odseku písm. d) nariadenia (ES) č. 1234/2007 na vývoz bieleho cukru mimo kvóty bez nároku na náhradu, na ktorý sa vzťahuje číselný znak KN 1701 99, stanovuje vo výške 950 000 ton.“
2.
Vkladá sa tento článok 1a:
„Článok 1a
Platnosť vývozných povolení vydaných na vývozy cukru mimo kvóty v roku 2008/2009
Odchylne od ustanovení článku 8a nariadenia (ES) č. 951/2006 sa platnosť vývozných povolení vydaných po 1. júli 2009 na množstvá uvedené v článku 1 ods. 1 skončí na konci tretieho mesiaca nasledujúceho po mesiaci, v ktorom sa vývozné povolenie vydalo.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. augusta 2009